Äärioikeistolaiset vastustivat väkivaltaisesti pakolaisten saapumista Heidenaun kaupunkiin. Busseissa istuneita turvapaikanhakijoita päin heitettiin kiviä ja pulloja.

Äärioikeistolaiset ottivat yhteen poliisin kanssa Saksan Heidenaun kaupungissa Dresdenin lähellä perjantaina ja lauantaina. Mielenosoituksen järjesti uusnatsipuolue NPD.

Noin tuhat ihmistä ilmaantui osoittamaan mieltään pakolaisten saapumista vastaan. Protesti sujui alussa rauhallisesti, mutta äärioikeistolaisten heiteltyä kiviä ja pulloja poliisi käytti kyynelkaasua. Ihmisjoukko hyökkäsi myös pakolaisia kuljettavien bussien kimppuun.

– Poliisia päin heitettiin kiviä, pulloja ja sähikäisiä, Saksan poliisi kertoi lausunnossa.

Yhteenotoissa loukkaantui 31 poliisia, yksi heistä vakavasti. Heidenausta turvaa hakevat pakolaiset pääsivät lauantaina mielenosoituksien takia vastaanottokeskukseen tunteja aikataulusta myöhässä.

Heidenaun uudessa vastaanottokeskuksessa asuu tällä hetkellä 300 pakolaista. Tyhjillään seisoneeseen suurmyymälään rakennettu keskus voi majoittaa yhteensä 600 ihmistä.

Saksan hallitus on tuominnut äärioikeiston hyökkäykset jyrkästi. Liittokansleri Angela Merkelin mukaan hyökkäyksiä "ei voi oikeuttaa millään tavalla" ja oikeusministeri Heiko Maas toivoo, että saksalaiset reagoivat väkivaltaa vastaan.

– Emme suvaitse ihmisten uhkailua ja heitä vastaan hyökkäämistä tässä maassa, Maas sanoi uutistoimisto AFP:n mukaan.

Lähteet: AFP, AP